上按察胡大使
作者：方一夔
朝代：宋

paragraphs: 我生苦不早，已後朱紫陽。
居近世未遠，頗亦承餘光。
恭惟紫陽翁，派接周程張。
實學有實用，爲世作舟航。
古人不可見，來者猶有望。
紫山豪傑士，理學望北方。
帝憂浙右民，煩公持臺綱。
吾道無南北，得志同濟量。
我亦忝諸生，得升繡衣堂。
厥今民凋瘵，如疾居膏肓。
棄捐不自保，况復有蓄藏。
吏貪不加恤，乘時肆奪攘。
願公活斯民，風俗還虞唐。